-----------------------------------------------------------------------
  3. ลักษณะการประกอบธุรกิจ

  -----------------------------------------------------------------------

3.1 การจัดตั้งและประวัติความเป็นมา

บริษัท เอแคป แอ๊ดไวเซอรี่ จำกัด (มหาชน) (“บริษัทฯ” หรือ “เอแคป”) เดิมชื่อบริษัท เอเชี่ยน
แคปปิตอล แอ๊ดไวเซอร์ส จำกัด ก่อตั้งและเริ่มดำเนินการในปี 2541 โดย ดร.วิวัฒน์ วิฑูรย์เธียร
ซึ่งเป็นผู้ที่มีความเชี่ยวชาญในธุรกิจทางการเงิน
เพื่อประกอบธุรกิจให้บริการที่ปรึกษาทางการเงินและวาณิชธนกิจ
เนื่องจากเล็งเห็นโอกาสมาจากการที่ประเทศไทยประสบปัญหาวิกฤตเศรษฐกิจ
ซึ่งทำให้มีผู้ประกอบการจำนวนมาก
ตั้งแต่รายเล็กจนถึงรายใหญ่ประสบปัญหาทางการเงินและต้องการผู้เชี่ยวชาญมาให้คำปรึกษาตลอดจนช่วยวางแผนแก้ไขปัญหา
เจรจากับเจ้าหนี้ และหาพันธมิตรร่วมทุนหรือแหล่งเงินทุน
ซึ่งต่อมาได้ขยายธุรกิจสู่การบริหารสินทรัพย์ด้อยคุณภาพ (“NPL”) จากการที่สถาบันการเงินต่างๆมี
NPL เกิดขึ้นจำนวนมากและต้องการผู้เชี่ยวชาญเข้ามาทำการแก้ไข
โดยบริษัทฯมีการพัฒนาอย่างต่อเนื่องดังนี้

ปี 2541

-   จัดตั้งบริษัทขึ้นในชื่อ บริษัท เอเชี่ยน แคปปิตอล แอ๊ดไวเซอร์ส จำกัด
    เพื่อให้บริการธุรกิจที่ปรึกษาทางการเงินและวาณิชธนกิจ
    รวมถึงการให้บริการปรับโครงสร้างหนี้แก่ลูกค้า

ปี 2544

-   จัดตั้ง บริษัท เอเชียน อินเตอร์เนชั่นแนล แพลนเนอร์ส จำกัด (“AIP”) ทุนจดทะเบียน 4
    ล้านบาท โดยบริษัทฯ ถือหุ้นร้อยละ 99.99 มีวัตถุประสงค์
    เพื่อประกอบธุรกิจเป็นผู้จัดทำแผนและผู้บริหารแผนฟื้นฟูกิจการ

ปี 2545

-   บริษัท เอเชียน อินเตอร์เนชั่นแนล แพลนเนอร์ส จำกัด ในฐานะบริษัทย่อย
    ได้รับใบอนุญาตเป็นผู้ทำแผน และผู้บริหารแผนฟื้นฟูกิจการจากสำนักฟื้นฟูกิจการของลูกหนี้
    กรมบังคับคดี

ปี 2546

-   เดือนสิงหาคม แปรสภาพเป็นบริษัทมหาชนจำกัด และเปลี่ยนชื่อจาก บริษัท เอเชี่ยน แคปปิตอล
    แอ๊ดไวเซอร์ส จำกัด เป็น บริษัท เอแคป แอ๊ดไวเซอรี่ จำกัด (มหาชน)
    พร้อมทั้งเพิ่มทุนจดทะเบียนเป็น 100 ล้านบาท
    และจัดสรรหุ้นโดยการเสนอขายแบบเฉพาะเจาะจงให้แก่สถาบันการเงินต่างประเทศจำนวนรวม
    7,000,000 หุ้น

  ปี 2547

-   จัดตั้งบริษัท เอแคป เซอร์วิสเซส จำกัด ด้วยทุนจดทะเบียนชำระแล้ว 1 ล้านบาท
    โดยบริษัทฯถือหุ้นร้อยละ 99.99 เพื่อลงทุนในทรัพย์สินและระบบซอฟแวร์
    และให้บริษัทฯเช่าเพื่อใช้ในการบริหารสินทรัพย์ด้อยคุณภาพ

  ปี 2548

-   ในวันที่ 14 ธันวาคม บริษัทฯเข้าจดทะเบียนในตลาดหลักทรัพย์ เอ็ม เอ ไอ
    ด้วยการเสนอขายหุ้นสามัญเพิ่มทุนต่อประชาชน จำนวน 23 ล้านหุ้น
    ภายหลังการเสนอขายบริษัทฯมีทุนจดทะเบียนชำระแล้วทั้งสิ้น 100 ล้านบาท

-   ตั้งบริษัท เอแคป แอสเสท จำกัด ด้วยทุนจดทะเบียนชำระแล้ว 1 ล้านบาท
    โดยบริษัทฯถือหุ้นร้อยละ 99.99
    เพื่อเตรียมพร้อมสำหรับการประกอบธุรกิจบริหารสินทรัพย์ด้อยคุณภาพ

  ปี 2549

-   บริษัท เอแคป แอสเสท จำกัด ซึ่งเป็นบริษัทย่อย ได้รับอนุญาตจากธนาคารแห่งประเทศไทย
    ประกอบธุรกิจเป็นบริษัทบริหารสินทรัพย์ตามพระราชกำหนดบริษัทบริหารสินทรัพย์ พ.ศ. 2541
    พร้อมกันนั้นได้เพิ่มทุนจดทะเบียนชำระแล้วเป็น 25 ล้านบาท และเปลี่ยนชื่อเป็น บริษัท
    บริหารสินทรัพย์ เอแคป จำกัด (“บบส.เอแคป”)

-   จัดตั้งบริษัท เอแคป คอนซัลติ้ง จำกัด (“ACON”) ด้วยทุนจดทะเบียนชำระแล้ว 1 ล้านบาท
    โดยบริษัทฯถือหุ้นร้อยละ 99.99 เพื่อดำเนินงานและให้บริการที่ปรึกษาทางกฎหมาย

  ปี 2550

-   ตั้งบริษัทย่อยในประเทศมาเลเซีย และถือหุ้นร้อยละ 99.99 โดยใช้ชื่อ บริษัท เอแคป
    (มาเลเซีย) เอสดีเอ็น บีเอชดี (“เอแคป มาเลเซีย”) ด้วยทุนจดทะเบียนชำระแล้ว
    500,000 มาเลเซียนริงกิต (ประมาณ 5,500,000 บาท)
    เพื่อดำเนินกิจการเกี่ยวเนื่องกับการบริหารNPL ในประเทศมาเลเซีย

-   บริษัทฯ เข้าถือหุ้นในบริษัทบริหารสินทรัพย์ สตาร์ จำกัด (“บบส.สตาร์”) จำนวน 250,000
    หุ้น คิดเป็นสัดส่วนร้อยละ 60 เพื่อเป็นการลงทุนในบริษัทบริหารสินทรัพย์ด้อยคุณภาพ
    อีกแห่งหนึ่งเพิ่มขึ้น

-   บริษัทฯ เข้าลงทุนในบริษัท แคปปิตอล โอเค จำกัด (“CAP OK”)
    โดยการซื้อหุ้นสามัญในจำนวน 38,249,997 หุ้น มูลค่าที่ตราไว้หุ้นละ 100 บาท
    หรือคิดเป็นสัดส่วนร้อยละ 50.99 ของหุ้นทั้งหมดใน CAP OK

-   บริษัทฯ ออกหุ้นสามัญใหม่ เสนอขายแบบเฉพาะเจาะจงให้แก่บุคคลในวงจำกัด (Private
    Placement : PP) จำนวน 25 ล้านหุ้น มูลค่าที่ตราไว้หุ้นละ 1 บาท
    จึงทำให้มีทุนจดทะเบียนที่ชำระแล้วจำนวน 125 ล้านบาท แบ่งเป็นหุ้นสามัญ 125 ล้านหุ้น

ปี 2551

-   บริษัทฯเพิ่มสัดส่วนการถือหุ้นในบบส.สตาร์ จากร้อยละ 60 เป็นร้อยละ 83.44

-   International Finance Corporation (IFC) ซื้อหุ้นของบริษัทฯจากผู้ถือหุ้นเดิม
    คิดเป็นสัดส่วนร้อยละ 4.80 ของทุนจดทะเบียนชำระแล้ว โดยถือหุ้นในนาม State Street
    Bank and Trust Company for London

-   บริษัท เอเชียน อินเตอร์เนชั่นแนล แพลนเนอร์ส จำกัด เพิ่มทุนจดทะเบียนชำระแล้วเป็น 10
    ล้านบาท และเปลี่ยนชื่อเป็นบริษัท เอแคป คอร์ปอเรท เซอร์วิสเซส จำกัด (“ACS”)

-   ACS ได้รับอนุญาตให้เป็นที่ปรึกษาการเงินที่ได้รับความเห็นชอบจากสำนักงานคณะกรรมการ
    ก.ล.ต.

  ปี 2552

-   เพิ่มทุนจดทะเบียนชำระแล้วในบริษัท เอแคป เซอร์วิสเซส จำกัด เป็น 10 ล้านบาท
    และเปลี่ยนชื่อเป็นบริษัท โกลบอล เซอร์วิส เซ็นเตอร์ จำกัด (“GSC”)
    เพื่อขยายการรับจ้างดำเนินงาน (Outsourcing Business) ในส่วนของบริการติดตามหนี้
    และงานบริการด้าน Call Center

-   เพิ่มสัดส่วนการลงทุนในหุ้นสามัญของCAP OK จากเดิมที่บริษัทฯถือหุ้นอยู่ร้อยละ 50.99
    เป็นถือหุ้นร้อยละ 99.99 โดยซื้อจากผู้ถือหุ้นเดิม คือ โอริกซ์ คอร์ปอเรชั่น เป็นสัดส่วนร้อยละ
    49.01 ซึ่งเป็นผู้ถือหุ้นรายใหญ่ของบริษัทฯ

  ปี 2553

-   กุมภาพันธ์ ACS ได้รับการจดทะเบียนจากศูนย์ข้อมูลที่ปรึกษาไทย กระทรวงการคลัง
    ให้เป็นที่ปรึกษาประเภท A หมายเลข 3093 ให้บริการในฐานะที่ปรึกษาสาขาการเงิน
    ใบอนุญาตนี้จะทำให้ ACS สามารถเข้าประมูลหรือรับงานที่ปรึกษาของหน่วยงานราชการได้

-   เพิ่มทุนจดทะเบียนในบริษัทย่อยของ CAP OK คือบริษัท P COL จากทุนจดทะเบียนชำระแล้ว
    20 ล้านบาท เป็น 220 ล้านบาท

-   เพิ่มทุนจดทะเบียนชำระแล้วของ ACS จาก 10 ล้านบาท เป็น 16 ล้านบาท

-   จัดตั้งบริษัทบริหารสินทรัพย์ เอแคป (เอเชีย) จำกัด (“บบส.เอแคป (เอเชีย)”)
    โดยมีบริษัทย่อยเป็นผู้ถือหุ้น และได้รับอนุญาตจากธนาคารแห่งประเทศไทย
    ประกอบธุรกิจเป็นบริษัทบริหารสินทรัพย์ตามพระราชกำหนดบริษัทบริหารสินทรัพย์ พ.ศ. 2541
    มีทุนจดทะเบียนทั้งสิ้น 25 ล้านบาท
    เพื่อเตรียมพร้อมสำหรับการเข้าประมูลพอร์ตบริหารสินทรัพย์เพิ่มในอนาคต

3.2 ภาพรวมของการประกอบธุรกิจของบริษัทฯและบริษัทย่อย

บริษัท เอแคป แอ๊ดไวเซอรี่ จำกัด (มหาชน) มีบริษัทย่อยทั้งสิ้น 9 บริษัท
เป็นบริษัทที่เข้าไปลงทุนโดยตรงถือหุ้นในสัดส่วนร้อยละ 99.99 จำนวน 6 บริษัท ถือหุ้นร้อยละ
83.44 จำนวน 1 บริษัท และถือหุ้นผ่านบริษัทย่อย จำนวน 2 บริษัท
ซึ่งมีรายละเอียดของบริษัทย่อยแต่ละบริษัท ดังต่อไปนี้

บริษัทย่อยที่บริษัทฯถือหุ้นร้อยละ 99.99

1) บริษัทบริหารสินทรัพย์ เอแคป จำกัด (“บบส.เอแคป”)

ทุนจดทะเบียนเรียกชำระแล้ว 25 ล้านบาท
ได้รับอนุญาตจากธนาคารแห่งประเทศไทยให้ประกอบธุรกิจบริษัทบริหารสินทรัพย์ตามพระราชกำหนดบริษัทบริหารสินทรัพย์
พ.ศ. 2541

2) บริษัท เอแคป (มาเลเซีย) เอสดีเอ็น บีเอชดี (“เอแคป (มาเลเซีย)”)

ทุนจดทะเบียนเรียกชำระแล้วจำนวน 500,000 มาเลเซียนริงกิต (หรือประมาณ 5,500,000
บาท) ดำเนินธุรกิจเกี่ยวกับการบริหารสินทรัพย์ด้อยคุณภาพในประเทศมาเลเซีย

3) บริษัท เอแคป คอร์ปอเรท เซอร์วิสเซส จำกัด (“ACS”)

เดิมชื่อ บริษัท เอเชี่ยน อินเตอร์เนชั่นแนล แพลนเนอร์ส จำกัด มีทุนจดทะเบียนชำระแล้ว 16
ล้านบาท
ให้บริการเป็นที่ปรึกษาการเงินที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
(“สำนักงานคณะกรรมการก.ล.ต.”) และให้บริการที่ปรึกษาทางการเงินในการปรับโครงสร้างหนี้
ทั้งก่อนและหลังเข้าสู่กระบวนการของกฎหมายล้มละลาย ซึ่ง ACS
ได้รับการอนุมัติจากสำนักฟื้นฟูกิจการของลูกหนี้ กรมบังคับคดี
ให้ขึ้นทะเบียนเป็นผู้ทำแผนฟื้นฟูกิจการและผู้บริหารแผนฟื้นฟูกิจการ ภายใต้กฎของกระทรวงยุติธรรม

4) บริษัท เอแคป คอนซัลติ้ง จำกัด (“ACON”)

ทุนจดทะเบียนเรียกชำระแล้ว 1 ล้านบาท
โดยมีวัตถุประสงค์เพื่อสนับสนุนการดำเนินงานทั้งในด้านของกฎหมายและอื่นๆ ของบริษัทฯ
และบริษัทในเครือ รวมทั้งการให้บริการงานด้านกฎหมายกับบริษัทอื่นๆ ทั่วไป

5) บริษัท โกลบอล เซอร์วิส เซ็นเตอร์ จำกัด (“GSC”) (เดิมชื่อบริษัท เอแคป เซอร์วิสเซส
จำกัด)

ทุนจดทะเบียนชำระแล้ว 10 ล้านบาท ดำเนินธุรกิจเป็นผู้ลงทุนในทรัพย์สินและระบบ
เพื่อให้บริษัทฯเช่าทรัพย์สินเพื่อใช้รองรับการบริหารงานสินทรัพย์ด้อยคุณภาพของบริษัทฯ
รวมทั้งได้ขยายธุรกิจให้บริการ การเรียกเก็บเงินจากลูกหนี้
และการให้บริการศูนย์ลูกค้าสัมพันธ์แก่สถาบันการเงินและบริษัทอื่นๆ

6) บริษัท แคปปิตอล โอเค จำกัด (“CAP OK”)

ทุนจดทะเบียนเรียกชำระแล้วจำนวน 1,875 ล้านบาท
ดำเนินธุรกิจในการให้บริการสินเชื่อส่วนบุคคลเพื่อการอุปโภคและบริโภค อาทิ สินเชื่อส่วนบุคคล
(Personal Loan) สินเชื่อเงินผ่อน (Sales Finance) สินเชื่อบัตรเครดิต (Credit Card)
สินเชื่อธุรกิจเช่าซื้อ (Hire Purchase) ภายใต้แบรนด์ “CAPITAL OK”

บริษัทย่อยที่บริษัทถือหุ้นร้อยละ 83.44

7) บริษัทบริหารสินทรัพย์ สตาร์ จำกัด (“บบส.สตาร์”)

ทุนจดทะเบียนเรียกชำระแล้วจำนวน 25 ล้านบาท ได้รับใบอนุญาตจากธนาคารแห่งประเทศไทย
ให้ประกอบธุรกิจบริษัทบริหารสินทรัพย์ตามพระราชกำหนดบริษัทบริหารสินทรัพย์ พ.ศ. 2541

ถือหุ้นผ่านบริษัทย่อย

8) บริษัท โปรเฟสชั่นแนล คอลเลคชั่น จำกัด (“P COL”)

CAP OK ถือหุ้นในสัดส่วนร้อยละ 99.99 โดยมีทุนจดทะเบียนเรียกชำระแล้วจำนวน 220 ล้านบาท
ดำเนินธุรกิจในการให้บริการจัดเก็บและติดตามหนี้ให้กับ CAP OK

9) บริษัท บริหารสินทรัพย์ เอแคป (เอเชีย) จำกัด (“บบส.เอแคป (เอเชีย)”)

CAP OK ถือหุ้นในสัดส่วนร้อยละ 57.60 เอแคป (มาเลเซีย) ถือหุ้นในสัดส่วนร้อยละ 40
และบริษัทฯถือหุ้นในสัดส่วนร้อยละ 2.39 โดยมีทุนจดทะเบียนเรียกชำระแล้ว 25 ล้านบาท
ได้รับอนุญาตจากธนาคารแห่งประเทศไทยให้ประกอบธุรกิจบริษัทบริหารสินทรัพย์ตามพระราชกำหนดบริษัทบริหารสินทรัพย์
พ.ศ. 2541 ซึ่งในปี 2553 ยังไม่ได้ดำเนินธุรกิจแต่อย่างใด

ลักษณะการประกอบธุรกิจของบริษัทฯและบริษัทย่อย ให้บริการงานที่ปรึกษาการเงินเป็น 3 สายงาน
หลักๆ ได้แก่

1.  ธุรกิจบริหารสินทรัพย์ด้อยคุณภาพ

บริษัทฯให้บริการบริหารสินทรัพย์ด้อยคุณภาพ
ด้วยการรับจ้างจากผู้ที่เป็นเจ้าของพอร์ตสินทรัพย์ด้อยคุณภาพ ซึ่งโดยส่วนใหญ่ได้แก่
บริษัทบริหารสินทรัพย์และสถาบันการเงินทั่วไป
บริษัทฯจะเป็นผู้ติดตามและเรียกเก็บหนี้จากลูกหนี้ของพอร์ตที่ผิดนัดชำระหนี้ รวมถึงการดำเนินคดี
และบังคับยึดทรัพย์หลักประกัน เพื่อนำทรัพย์สินมาบริหารจัดการ และขายทอดตลาด
สำหรับการรับจ้างบริหารหนี้ในต่างประเทศ มีบริษัทย่อย ได้แก่ เอแคป (มาเลเซีย)
เป็นผู้รับจ้างบริหารสินทรัพย์ฯ ในประเทศมาเลเซีย

นอกจากการดำเนินงานในส่วนของการรับจ้างบริหารสินทรัพย์ฯแล้ว
บริษัทฯสามารถให้บริษัทย่อยที่เป็นบริษัทบริหารสินทรัพย์ ได้แก่ บบส.เอแคป บบส.สตาร์
และบบส.เอแคป (เอเชีย) เป็นผู้เข้าประมูลพอร์ตสินทรัพย์ด้อยคุณภาพจากสถาบันการเงินต่างๆ
ที่นำสินทรัพย์ด้อยคุณภาพออกมาประมูลขายได้
โดยภายหลังก็จะได้ว่าจ้างให้บริษัทฯเป็นผู้รับจ้างบริหารพอร์ตต่อไป

2.  ธุรกิจสินเชื่อส่วนบุคคลเพื่อการอุปโภคและบริโภค

ดำเนินงานโดยบริษัทย่อย คือ บริษัท แคปปิตอล โอเค จำกัด
ในลักษณะของการให้บริการสินเชื่อส่วนบุคคลต่างๆ ได้แก่ สินเชื่อส่วนบุคคล (Personal Loan)
สินเชื่อเงินผ่อน (Sales Finance) บัตรเครดิต (Credit Card) สินเชื่อเช่าซื้อ (Hire
Purchase) แต่อย่างไรก็ตาม ปัจจุบัน CAP OK
ได้หยุดการให้บริการสำหรับการปล่อยสินเชื่อแก่ลูกค้าใหม่ลง
คงเหลือเพียงการรับรู้ดอกเบี้ยจากสินเชื่อที่ปล่อยให้กับลูกค้าเก่า รวมทั้งว่าจ้างให้บริษัทย่อยของ
CAP OK คือ P COL ดำเนินการเจรจา และติดตามหนี้จากลูกหนี้เก่าที่ได้เคยปล่อยสินเชื่อไปแล้ว

3.  ธุรกิจที่ปรึกษาการเงินและวาณิชธนกิจ

การให้บริการธุรกิจในส่วนนี้ ได้แก่ การปรับโครงสร้างหนี้
การเป็นผู้ทำแผนและผู้บริหารแผนฟื้นฟูกิจการ โดยมี ACS ที่เป็นบริษัทย่อย เป็นผู้ให้บริการ

สำหรับการให้บริการที่ปรึกษาการเงิน ที่เกี่ยวข้องกับการหาแหล่งเงินทุน การควบรวมกิจการ
การสอบทานกระแสเงินสด
รวมถึงการให้บริการที่ปรึกษาการเงินในเรื่องที่อยู่ภายใต้การกำกับดูแลของสำนักงานก.ล.ต.
และตลาดหลักทรัพย์แห่งประเทศไทย (“ตลาดหลักทรัพย์ฯ”)
เช่นที่ปรึกษาการเงินในการออกและเสนอขายหลักทรัพย์ ทั้งที่เป็นตราสารทุน และตราสารหนี้
เป็นต้น

นอกจากนี้ เพื่อเป็นการขยายธุรกิจงานบริการให้มีความหลากหลายมากขึ้น
และเป็นการชดเชยรายได้จากการหยุดการปล่อยสินเชื่อใหม่ในสายงานสินเชื่อเพื่อการอุปโภคและบริโภค
บริษัทย่อย GSC ได้ขยายงานบริการในลักษณะของการรับจ้างดำเนินงาน (Outsourcing
Business) ด้วยการให้บริการแก่ลูกค้าในลักษณะบริการที่เป็น Call Center
ในแง่ของระบบปฏิบัติการให้กับบริษัทขนาดใหญ่ ทั้งที่เป็นสถาบันการเงิน
ผู้ให้บริการเครือข่ายโทรศัพท์มือถือ และบริษัทที่ให้บริการสาธารณูปโภคขั้นพื้นฐาน เช่น
บริการในเรื่องการเรียกเก็บเงินลูกหนี้ บริการศูนย์ลูกค้าสัมพันธ์ และ
การให้บริการการอนุมัติสินเชื่อต่าง ๆ เป็นต้น

3.3 โครงสร้างรายได้

บริษัท เอแคป แอ๊ดไวเซอรี่ จำกัด (มหาชน) และบริษัทย่อย

  ----------------------------------- ----------- -------- ----------- -------- ----------- --------
  ประเภทของรายได้                      2551                 2552                 2553        

                                      งบตรวจสอบ            งบตรวจสอบ            งบตรวจสอบ   

                                      ลบ.         %        ลบ.         %        ลบ.         %

  รายได้จากการให้บริการ                  131.29      8.09     145.97      14.15    156.25      7.13

  ดอกเบี้ยรับจากการบริหารสินทรัพย์ด้อยคุณภาพ   776.54      47.87    324.44      31.44    228.96      10.44

  ดอกเบี้ยรับจากสินเชื่อรายย่อย              405.81      25.01    142.50      13.81    30.83       1.40

  กำไรจากการยกหนี้ให้*                   -           -        -           -        1,495.01    68.19

  รายได้อื่น**                           308.71      19.03    418.93      40.60    281.48      12.84

  รวมรายได้                            1,622.35    100.00   1,031.84    100.00   2,192.53    100.00
  ----------------------------------- ----------- -------- ----------- -------- ----------- --------

* กำไรจากการยกหนี้ให้จำนวน 1,495 ล้านบาท เกิดจากการที่บริษัทย่อยบบส.เอแคป
ได้ขายพอร์ตออกไปเมื่อปลายปี 53
โดยเงินที่ได้จากการขายพอร์ตถูกนำไปชำระคืนให้แก่เจ้าหนี้เงินกู้ยืมที่เป็นสถาบันการเงิน
(ไม่มีความเกี่ยวข้องกัน) ทั้งหมด แต่มีส่วนต่างของจำนวนเงินดังกล่าวที่ยังคงค้างอยู่
ซึ่งเจ้าหนี้สถาบันการเงินรายดังกล่าวยินยอมที่จะยกหนี้ให้แก่บบส.เอแคป

** รายได้อื่น ส่วนใหญ่เป็นรายได้ที่เกิดจาก

1.  ลูกหนี้ทางบัญชีที่เคยตัดเป็นหนี้สูญไป แต่ต่อมาสามารถเรียกเก็บหนี้ได้

2. ค่าความนิยมติดลบจากการที่ บริษัทฯเข้าไปซื้อหุ้นในส่วนของผู้ถือหุ้นส่วนน้อยของ CAP OK
ในราคาที่ต่ำกว่า

มูลค่ายุติธรรม

โครงสร้างรายได้จากงานให้บริการของบริษัทฯและบริษัทย่อย มาจากการให้บริการในธุรกิจหลักๆ 3
ประเภท คือ

1.  รายได้จากการให้บริการ ซึ่งเป็นรายได้ที่เกิดจากงานบริการของ
    ที่ปรึกษาทางการเงินและวาณิชธนกิจ รวมถึงงานรับจ้างดำเนินงานบริการเกี่ยวกับ Call
    Center โดยบริษัทย่อยที่ให้บริการในส่วนนี้ได้แก่ ACS และ GSC

2.  ดอกเบี้ยรับจากการบริการสินทรัพย์ด้อยคุณภาพ
    เป็นรายได้ที่เกิดจากดอกเบี้ยรับของสินทรัพย์ด้อยคุณภาพที่บริษัทย่อยทั้งบบส.เอแคป
    และบบส.สตาร์ เป็นเจ้าของพอร์ต

3.  รายได้ที่เกิดจากดอกเบี้ยรับจากสินเชื่อรายย่อย
    เป็นดอกเบี้ยรับที่เกิดจากการปล่อยสินเชื่อประเภทต่างๆ ของ CAP OK

3.4 เป้าหมายการดำเนินธุรกิจ

บริษัทฯวางเป้าหมาย ที่จะเป็นผู้บริหารสินทรัพย์ด้อยคุณภาพ รายใหญ่ในระดับต้นๆ ของประเทศไทย
และเป็นที่ยอมรับต่อสถาบันการเงินชั้นนำอื่นๆในต่างประเทศ

ในปัจจุบันบริษัทฯเป็นที่รู้จักและยอมรับทั้งจากเจ้าหนี้และลูกหนี้
และถือได้ว่าบริษัทฯเป็นผู้ให้บริการปรับโครงสร้างหนี้และบริหารสินทรัพย์ด้อยคุณภาพรายใหญ่รายหนึ่ง
บริษัทฯจะอาศัยประสบการณ์ ความเชี่ยวชาญ ความเป็นมืออาชีพและชื่อเสียง
ตลอดจนความพร้อมด้านระบบการจัดการและระบบสารสนเทศที่ได้ลงทุนและพัฒนาขึ้น
ขยายฐานรายได้ให้แก่บริษัทฯ
และขยายสายงานธุรกิจที่เกี่ยวข้องกับการบริหารสินทรัพย์ด้อยคุณภาพเพิ่มเติม โดยในทุกๆปี
บริษัทฯได้เตรียมแผนงานเพื่อนำเสนอขอเข้ารับเป็นผู้บริหารสินทรัพย์ด้อยคุณภาพต่อสถาบันและองค์กรต่างๆอย่างต่อเนื่อง
และเตรียมแผนงานสำหรับธุรกิจอื่นที่เกี่ยวเนื่องกับธุรกรรมด้านสินทรัพย์ด้อยคุณภาพ
ที่จะเกิดขึ้นในอนาคตต่อไป